Ta kuaꞌan Jesús yuku nañi Olivo.
Ta nuu ituvi inka kɨvɨ,
ta kuaꞌan tuku‑ra inka ndoyo veñuꞌu kaꞌnu,
ta ichaa tandɨꞌɨ ñayɨvɨ nuu ndyaa‑ra,
ta ichikundyaa‑ra nuu keꞌen yuveñuꞌu,
ta ikichaꞌa sañaꞌa‑ra chii‑chi.
Yukuan ta ichandyaka ñayɨvɨ kuvi mastru chito ley Ndyoo ta ñayɨvɨ fariseo chii nuu ñaꞌa iyo tyañi nuu ndyaa Jesús tyi indyituu‑ke chiꞌin rayɨɨ,
ta ikutyaa‑chi chii‑ke maꞌñu ñayɨvɨ.
Ta ikaꞌan‑chi chii‑ra,
ta katyi‑chi:
—Mastru,
inañiꞌi‑ndi ñaꞌa iꞌya nuu yɨꞌɨ‑ke chiꞌin tyañi‑ke.
Ta kaꞌan Moisés nuu ley Ndyoo tyi chiꞌin yuu taꞌan‑chi kaꞌñi‑yo chii ñaꞌa saꞌa takuan.
Ta yoꞌo,
¿iso kaꞌun?
Ta takuan ikaꞌan‑chi chii Jesús tyi kuñi ndukundyeꞌe‑chi chii‑ra tyi kuñi‑chi tyaa‑chi kuatyi sɨkɨ‑ra.
Soko ichikundyaa tuluu‑ra,
ta inandyeꞌe‑ra ityi nuu ñuꞌu,
ta ikichaꞌa tyaa‑ra letra chiꞌin xiñi ndaꞌa‑ra nuu ñuꞌu.
Ta isañiꞌi‑ka‑chi ndukutuꞌun‑chi chii‑ra,
yukuan ta indukuita‑ra,
ta katyi‑ra:
—Tatu iyo ndyoꞌo ña‑tuvi kuatyi,
kiꞌin xiꞌna‑ka‑ndo yuu,
ta kuꞌva‑ndo chii‑ke.
Ta ichikundyaa tuluu tuku‑ra inka ndoyo nuu ñuꞌu,
ta ikichaꞌa tyaa tuku‑ra letra nuu ñuꞌu.
Ta kuꞌva ichiñisoꞌo‑chi cha‑kaꞌan Jesús takuan,
yukuan ta ikichaꞌa kuaꞌan nuu nuu‑chi,
ta xiꞌna‑ka rachaꞌnu‑ka kuaꞌan,
ta nuu‑ñi‑ka Jesús indoo chiꞌin ñaꞌa ikutyaa‑chi maꞌñu ñayɨvɨ.
Yukuan ta indukuita Jesús,
ta ikaꞌan‑ra chii‑ke,
ta katyi‑ra:
—¿Indya ndyaa tandɨꞌɨ ñayɨvɨ ikaꞌan kuatyi sɨkun?
¿Atu ña‑yoo‑ñi‑chi ikuñi sakutuñi chiun?
Ta inakaꞌan‑ke,
ta katyi‑ke:
—Ña‑yoo‑ñi‑ka‑chi,
rachaꞌnu.
Ta inakaꞌan Jesús,
ta katyi‑ra:
—Ñi‑yúꞌú,
masakutuñí chiun.
Ta vityin kuaꞌan,
ta masaꞌa‑kon kuatyi.